b"\n_START_ARTICLE_\nMichael Ruppert\n_START_SECTION_\nHistorie\n_START_PARAGRAPH_\nRuppert ble uteksaminert fra UCLA i 1973 og ble narkotikaetterforsker ved LAPD. I 1977 hevdet han \xc3\xa5 ha avdekket en omfattende narkotikasmugling i regi av CIA og sto fram med sine funn. I kj\xc3\xb8lvannet av dette ble han tvunget til \xc3\xa5 slutte i LAPD i 1978 til tross for at han hadde de best tenkelige skussm\xc3\xa5l og heller ikke hadde v\xc3\xa6rt mistenkt for disiplin\xc3\xa6rbrudd. (Dette if\xc3\xb8lge omslaget p\xc3\xa5 hans bok.) Han brukte senere sin tid og sine ressurser til \xc3\xa5 hevde at det er en p\xc3\xa5g\xc3\xa5ende aktivitet som den amerikanske etteretningsorganisasjonen er innblandet i, i tillegg til andre ulovlige hemmelige operasjoner. _NEWLINE_I 1996, i kj\xc3\xb8lvannet av liknende avsl\xc3\xb8ringer av den unders\xc3\xb8kende journalisten Gary Webb, konfronterte han CIA-sjef John Deutch offentlig p\xc3\xa5 amerikansk fjernsyn. Ikke navngitte kilder i Washington fortalte senere Ruppert at Deutchs klumsete h\xc3\xa5ndtering av episoden kostet ham utnevnelsen som forsvarsminister._NEWLINE_Ruppert samlet en stor ansamling av p\xc3\xa5stander og en omfattende historikkoversikt som han hevdet dokumenterte at Bushadministrasjonen hadde forh\xc3\xa5ndskjennskap til terrorangrepene 11. september 2001. I boken Crossing the Rubicon navnga han visepresident Dick Cheney som den hovedmistenkte bak 9/11, og med overveldende referanser framsatte han beskyldningen om at Cheney ikke bare var med og planla angrepene, men dagen angrepene fant sted var han i realiteten sjef for et komplett separat kommando-, kontroll- og kommunikasjonssystem som overkj\xc3\xb8rte alle ordrer som ble utstedt av luftfartstilsynet FAA, Pentagon eller kommandorommet i Det hvite hus. _NEWLINE_Den logiske forlengelsen av Rupperts etterforskning var en gjennomgang av motivet bak 9/11. En gjennomgang av dokumenter som viste de politiske f\xc3\xb8ringene og, det viktigste, en bok fra 1997 av tidligere nasjonal sikkerhetsr\xc3\xa5dgiver Zbigniew Brzezinski ledet Ruppert til konklusjonen at det lenge varslede Hubbert peak var en umiddelbart forest\xc3\xa5ende realitet. Teorien som vanligvis omtales som peak oil varslet at verdens fremtidige oljeproduksjon snart ville n\xc3\xa5 et toppunkt for deretter raskt \xc3\xa5 falle, med de potensielt katastrofale konsekvenser dette vil kunne f\xc3\xa5 i global m\xc3\xa5lestokk. Fra dette perspektiv ses 11. september p\xc3\xa5 som en fabrikkert \xc3\xa5pning, i likhet med andre falskt flagg-operasjoner, som ville skaffe den n\xc3\xb8dvendige unnskyldning for den p\xc3\xa5f\xc3\xb8lgende krig om kontrollen over jordas gjenv\xc3\xa6rende oljereserver._NEWLINE_Selv om Rupperts standpunkt er kontroversielt synes den \xc3\xa5 deles av et segment av den amerikanske opinionen. Meningsm\xc3\xa5lingsbyr\xc3\xa5et Zogby International fant at 49,3 prosent av New Yorks beboere trodde at elementer innen den amerikanske regjering hadde forh\xc3\xa5ndskjennskap til angrepene og at \xc2\xabde bevisst unnlot \xc3\xa5 handle\xc2\xbb for \xc3\xa5 forhindre dem. _NEWLINE_Fra baksiden p\xc3\xa5 Rupperts bok Crossing the Rubicon leser vi: \xc2\xabAngrepene den 11. september 2001 ble oppn\xc3\xa5dd gjennom en forbl\xc3\xb8ffende organisering av logistikk og personell. Crossing the Rubicon oppdager og identifiserer de hovedmistenkte \xe2\x80\x93 finner noen av dem i de h\xc3\xb8yeste lag av den amerikanske administrasjonen \xe2\x80\x93 ved \xc3\xa5 vise hvordan de gjennom samordnet handling sikret at angrepene skulle gi det \xc3\xb8nskede resultat.\xc2\xbb_NEWLINE_Ruppert er med i dokumentarfilmen The End of Suburbia._NEWLINE_Han deltok i The Citizens' Commission on 9-11.\n_START_SECTION_\nKritiske r\xc3\xb8ster\n_START_PARAGRAPH_\nSpaltisten Norman Solomon framholdt at Ruppert brukte en misvisende analytisk modell. \xc2\xabNoe av problemet ligger i m\xc3\xa5ten han presenterer nyhetsrapporter. Disse henvisningene kan i snever forstand v\xc3\xa6re riktige men presentert p\xc3\xa5 en misvisende m\xc3\xa5te. Ja, den-og-den avisen rapporterte at den-eller-den p\xc3\xa5sto dette-eller-hint, men det betyr ikke at p\xc3\xa5standen er sann.\xc2\xbb_NEWLINE_Bloggeren Bill Herbert skrev et detaljert tilsvar til Rupperts \xc2\xab9/11 Oh Lucy! \xe2\x80\x93 You Gotta Lotta 'Splain' To Do\xc2\xbb._NEWLINE_Spaltisten David Corn kritiserte Rupperts metodologi og avviste ideen om at konspirasjonsteoretisering er nyttig: \xc2\xabI realiteten er det de skjulte maktelitene som har nytte av konspirasjonsteoretiseringen om \xe2\x80\x98de der ute\xe2\x80\x99 ved \xc3\xa5 f\xc3\xa5 deres virkelige overtredelser til \xc3\xa5 virke tamme i sammenlikning.\xc2\xbb"